**СПОРАЗУМ**

**ИЗМЕЂУ**

**ВЛАДЕ РЕПУБЛИКЕ СРБИЈЕ**

**И**

**ВЛАДЕ РЕПУБЛИКЕ ТОГО**

**О УКИДАЊУ ВИЗА ЗА НОСИОЦЕ**

**ДИПЛОМАТСКИХ И СЛУЖБЕНИХ ПАСОША**

Влада Републике Србије, са једне стране,

и

Влада Републике Того, са друге стране,

у даљем тексту: « Стране »,

у жељи да унапреде своје билатералне односе и у циљу олакшавања  
путовања својих држављана носиоца дипломатског и службеног  
пасоша,

постигле су следећи споразум:

Члан 1.

Држављани државе сваке Стране, носиоци важећих дипломатских и   
службених пасоша, ослобођени су обавезе прибављања виза за   
улазак, транзит и боравак на територији државе друге Стране у   
периоду до 90 (деведесет) дана, у било ком периоду од 180 (сто   
осамдесет) дана, рачунајући од дана првог уласка, под условом да се   
не запосле, било да је у питању самозапошљавање или било која друга   
приватна делатност на територији државе друге Стране.

Члан 2.

Држављани државе сваке Стране, носиоци важећих дипломатских и   
службених пасоша, чланови особља дипломатско-конзуларног представништва на територији државе друге Стране, као и чланови   
њихових породица, носиоци важећих дипломатских и службених   
пасоша, могу да улазе и бораве без визе уколико је њихов први улазак   
најављен, дипломатским путем, тридесет (30) дана унапред.

Држављани државе сваке Стране, носиоци важећих дипломатских и   
службених пасоша, који представљају своју земљу у међународној организацији која се налази на територији државе друге Стране, као и   
чланови њихових породица, носиоци важећих дипломатских и   
службених пасоша, имају иста права која су наведена у члану 2. став 1.

Члан 3.

Држављани државе сваке Стране, носиоци важећих дипломатских и   
службених пасоша, прелазиће границу само на граничним прелазима отвореним за међународни саобраћај.

Члан 4.

Држављани државе сваке Стране, носиоци важећих дипломатских и   
службених пасоша, током боравка на територији државе друге Стране   
дужни су да поштују законе и прописе који важе на територији те   
Стране.

Члан 5.

Овај споразум не ускраћује право надлежним органима сваке Стране   
да ускрате улазак или онемогуће боравак држављанима државе друге   
Стране, носиоцима важећих дипломатских и службених пасоша, не   
наводећи разлоге за њихову одлуку, под условом да се сматрају   
непожељним особама.

Члан 6.

Стране ће разменити дипломатским путем узорке својих важећих дипломатских и службених пасоша, као и све информације везане за   
њихову употребу, најкасније 30 (тридесет) дана пре дана ступања на   
снагу овог споразума.

Ако се уведу нови пасоши или уколико се постојећи измене, свака   
Страна ће одмах обавестити другу Страну и разменити њихове узорке дипломатским путем, пре њиховог званичног увођења.

Члан 7.

Сваки спор који настане у вези са тумачењем или спровођењем овог   
споразума решаваће се дипломатским путем.

Члан 8.

Свака Страна може привремено да обустави примену овог споразума делимично или у целини из разлога националне безбедности, јавног   
реда или јавног здравља. Таква обустава ступа на снагу одмах након   
што друга Страна буде обавештена, дипломатским путем. Свака   
Страна поступа на исти начин у случају престанка обуставе.

Члан 9.

Свака Страна може захтевати, дипломатским путем, у писаном облику,   
измене и допуне овог споразума. Све измене и допуне које Стране   
договоре ступају на снагу на начин предвиђен у члану 10 овог   
споразума.

Члан 10.

Овај споразум се закључује на неодређени период и ступа на снагу   
тридесет (30) дана од дана пријема последњег писаног обавештења, дипломатским путем, да су испуњени услови прописани њиховим националним законодавством за ступање Споразума на снагу.

Свака Страна може да откаже овај споразум у свако доба,   
обавештавајући о томе другу Страну, дипломатским путем. Важност Споразума престаје 90 (деведесет) дана од датума пријема   
обавештења о отказивању.

Сачињено у Београду, дана 16. јануара 2023. године, у два оригинална примерка, сваки на српском, француском и енглеском језику, при чему   
су сви текстови једнако веродостојни. У случају различитог тумачења, меродаван је текст на енглеском језику.

**За Владу Републике Србије За Владу Републике Того**

**Ивица ДАЧИЋ Проф. Роберт ДИСЕ**

Министар спољних послова Министар спољних послова, регионалних интеграција

и дијаспоре